
Til:

Universitetsstyret

Møtedato:

10. mars 2005 

Arkivref.:

200500313-8/GUS/011.1

Valgregler ved Universitetet i Tromsø

Universitetsdirektøren legger med dette fram sak om reviderte valgregler for Universitetet i Tromsø, både de som regulerer valg til sentrale styringsorgan og de reglene som gjelder valg på avdelings- og instituttnivå (Vedlegg 3 og 4). 

Universitetsstyret skal i sak S 08-05 fastsette Universitetets styrings- og ledelsesstruktur. Til tross for at mange forhold i tilknytning til dette ikke er avklart, og ny lov ennå ikke er endelig vedtatt, har det vært nødvendig å starte valgprosessen for våren 2005 med blant annet en evaluering av valgreglene. Universitetsdirektøren har i dette arbeidet valgt å ta utgangspunkt i gjeldende styrings- og ledelsesstruktur med tilhørende valgordning. 

Bakgrunn

Gjeldende valgregler for fakultetene/NFH og Tromsø Museum ble vedtatt av Universitetsstyret 15. mai 1997, sak S 82/97, og gjeldende valgregler for valg av de øverste styringsorganene ved Universitetet i Tromsø ble vedtatt av Universitetsstyret i møter 25. juni og 17. august 1992. 

Det har siden fastsettelsen vært foretatt noen justeringer i valgreglene. Blant annet ble det som en prøveordning innført forenklet valg av instituttleder i sak F 157/98.

Universitetsdirektøren har iverksatt en evaluering av valgreglene bl.a  på bakgrunn av tilbakemeldinger fra fakultetene om at det er ønskelig med en gjennomgang av selve valgordningen. Fakultetene har gitt tilbakemeldinger om at det bør vurderes å gå over til direkte valg i stedet for dagens ordning med indirekte valg i valgforsamling. Det er dette som er de sentrale endringer som er foreslått i de nye valgreglene, jf vedlegg 3 og 4. 

En revidering av valgreglene har også vært nødvendig på bakgrunn av endringer i nåværende universitets- og høgskolelov. Dette gjelder blant annet forlenget funksjonsperiode. I tillegg til dette er det nasjonale valgreglementet opphevet, og det er tilføyd noen pkt. i forslagene til reviderte valgregler, som tidligere var hjemlet i det nasjonale valgreglementet. 

Ved utarbeidelsen av forslagene som ble sendt på høring, er det tatt utgangspunkt i nåværende universitets- og høgskolelov, og til dagens styrings- og ledelsesstruktur.

På bakgrunn av de mange uavklarte forhold, som er nevnt innledningsvis, har høringen i hovedsak knyttet seg til prinsippene rundt selve valgordningen (Vedlegg 5). Universitetsdirektøren har bedt om å få tilbakemelding på selve gjennomføringen av valgene, bl.a hvilken valgmåte (direkte eller indirekte valg) og hvilke avstemmingsregler som skal anvendes. Det ble også bedt om å få tilbakemelding på om det er behov for andre endringer, herunder redaksjonelle endringer. 

Høringsuttalelser

Universitetsdirektøren sendte forslag til reviderte valgregler, både de som regulerer valg til sentrale styringsorgan og de reglene som gjelder valg på avdelings- og instituttnivå, på høring til fakultetene/NFH, enhetene under universitetsstyret og tjenestemannsorganisasjonene den 11.01.2005, med svarfrist 21.02.2005.

Det har kommet høringssvar fra Norges fiskerihøgskole, Det matematisk-naturvitenskapelige fakultet, Det juridiske fakultet, NTL ved Universitetet i Tromsø og Tromsø Museum.

Høringsinstansene støtter i det alt vesentlige de reviderte forslag til valgregler.

Norges fiskerihøgskole

NFH støtter de fremlagte forslagene til valgreglementer (Vedlegg 6). NFH uttaler at de setter pris på at ordningen med indirekte valg ved valgmenn i valgforsamling er tatt ut av reglementene, og at en innføring av direkte valg vil medføre en forenkling av gjennomføringen av valgene. NFH har ingen innvendinger til at valgformen preferansevalg er tatt ut i forslagene til valgregler. NFH er også fornøyd med at ordningen med forenklet valg av instituttledere nå er tatt inn i reglementet. De peker på at dette har vært vellykket praktisert ved NFH i flere år. Det ble gitt særskilt tillatelse til dette ved vedtak i sak F 157/98.

Det matematisk-naturvitenskapelige fakultet

Fakultetet ser fordeler med å innføre direkte valg til de øverste organene og til leder/nestleder

ved fakultetene (Vedlegg 7). Det vises imidlertid til at det er stor grad av enighet ved fakultetet om at det vil være ønskelig om instituttene er representert med sine instituttledere i fakultetets styre. Fakultetet mener at forslaget til valgregler som legges fram ikke er forenlig med dette, da det innebærer at valg av medlemmer til fakultetsstyret og valg av instituttleder foregår uavhengig av hverandre. De peker på at de gjerne vil at valgreglementet skal åpne for at instituttlederne sitter i fakultetstyret. Til punktet om forenklet valg av instituttleder uttaler fakultetet følgende: ”Skal det innføres en enhetlig ledelse ved instituttene, vil instituttlederens ansvarsområde og betydning bli vesentlig større enn i dag. Det er da svært viktig at valg av leder foregår mest mulig åpent og at de ansatte føler at de har innflytelse på valget. Vi synes ikke at dette forslaget ivaretar dette hensynet i tilstrekkelig grad.”

Det juridiske fakultet 

Det juridiske fakultet ser det som positivt at det innføres direkte valg i stedet for dagens ordning med indirekte valg i valgforsamling (Vedlegg 8). Fakultetet har ikke merknader til de øvrige endringsforslag i valgreglene.

Norsk tjenestemannslag forening 93

NTL foreslår at valgbare som rektor og prorektor er fast tilsatte i full stilling (Vedlegg 9). Dette for å understreke at de som skal inn i disse vervene må ha sitt hovedvirke ved institusjonen.

NTL støtter innføring av direkte valg. Men de finner innføring av postvalg lite ønskelig. NTL mener urnevalg vil være den valgformen som best oppmuntrer til åpne diskusjoner og lokalt engasjement. For å forenkle valgprosessen foreslår NTL kun to valgomganger. Dersom ingen av kandidatene får flere enn halvparten av stemmene, foretas omvalg mellom de to kandidatene som får høyeste stemmetall. I tilfelle stemmelikhet etter andre omgang blir valget avgjort ved loddtrekning.

Tromsø-Museum

Tromsø-Museum har ikke noen vesentlige innvendinger mot de foreslåtte endringene (Vedlegg 10). 

Det vises imidlertid til at Tromsø-Museum ikke er nevnt i overskriften til §§ 6a og 11 nr. 1 (I valgreglene for fakultetene/NFH og Tromsø-Museum), og at dette kan se ut som en innsnevring av virkeområdet i forhold til hva som defineres i § 1. Det foreslås at enten må Tromsø-Museum tas med i overskriften eller så må de andre institusjonsnavnene tas bort.

Universitetsdirektørens vurdering

Som nevnt innledningsvis er det endringene fra indirekte valg i valgforsamling til direkte valg, som er de sentrale endringer som er foreslått i de nye valgreglene. Universitetsdirektøren vil fremheve at flere fakultet har ønsket en slik endring, som også vil innebære en mer demokratisk og ryddig ordning.

Universitetsdirektøren vil i det følgende kommentere høringsuttalelsene:

Representasjon av instituttledere i fakultetsstyrene:

Universitetsdirektøren er av den oppfatning at valgreglene ikke er til hinder for en ordning der  instituttledere er presentert i fakultetsstyret. Dersom universitetsstyret fastsetter at instituttlederne skal være representanter i fakultetsstyret, jf. sak S 08-05, må fakultetene organisere valgene slik at det foretas valg av instituttledere før, evt. samtidig med at det velges medlemmer til fakultetsstyret. 

Forenklet valg av instituttledere ved evt. innføring av enhetlig ledelse:

Universitetsdirektøren vurderer det slik at en ordning med forenklet valg av instituttledere ikke vil være aktuell ved en evt. innføring av enhetlig ledelse. Dersom dagens ordning med todelt ledelsesstruktur videreføres er det ønskelig at regelen om forenklet valg av instituttledere formaliseres i valgreglene. 

Valgbare som rektor:

Universitetsdirektøren vurderer det slik at fast tilsatte i minst halv stilling har den tilknytning til universitetet som er nødvendig for å kunne velges til rektor/prorektor. Universitetsdirektøren vil i denne sammenheng bemerke at det i forslaget til ny universitets- og høgskolelovs § 10-2 er åpnet for at også eksterne kandidater kan være valgbare som rektor. I departementets merknader til § 10-2 står følgende skrevet: 

”Det åpnes for at rektor også kan velges blant eksterne kandidater. Styret må vurdere om det skal være åpent for at alle som ønsker det skal kunne stille som eksterne kandidater ved rektorvalget, om det skal etableres egne nominasjonsprosesser og om det skal nedsettes en valgkomitè.”  

Innstillingen fra Stortingets kirke-, utdannings- og forskningskomitè har ikke endret på dette. Universitetsdirektøren viser til tidligere drøftinger hvor universitetsstyret har gjort det klart at det er ønskelig å videreføre gjeldende ledelsesordning på institusjonsnivå, og forstår det slik at det ikke er aktuelt å velge rektor blant eksterne kandidater.  

Postvalg:

Universitetsdirektøren ønsker å opprettholde postvalg som et alternativ, slik at det er opp til styrene selv å avgjøre hvilken valgmåte som skal anvendes.

Forenkling av valgprosessen med kun to valgomganger:

Universitetsdirektøren foreslår å videreføre gjeldende valgform, og har tatt inn følgende bestemmelse i valgreglene (§ 12 i vedlegg 3 og § 11 i vedlegg 4):

”Den kandidat er valgt som har oppnådd flere stemmer enn halvparten av godkjente stemmesedler. Dersom ingen har fått slikt flertall, foretas omvalg blant alle kandidater. Dersom fremdeles ingen oppnår flertall, foretas tvunget omvalg mellom de kandidater som i andre valgomgang fikk de to høyeste stemmetall. I tilfelle stemmelikhet etter tredje omgang, blir valget avgjort ved loddtrekning.”

Det er kun NTL som har foreslått en endring av denne bestemmelsen. Ingen av fakultetene/enhetene har uttrykt et ønske om å endre bestemmelsen. Universitetsdirektøren finner derfor ikke grunn til å endre ordningen. 

Valgreglene for fakultetene/NFH og Tromsø-Museum (Overskriften til §§ 6 a og 11 nr. 1):

Forslaget fra Tromsø-Museum tas til følge, slik at ”Tromsø-Museum” tas inn i overskriftene til §§ 6 a og 11 nr. 1. 

I etterkant av høringen er det foretatt noen justeringer i valgreglene. Det er innarbeidet nye lovhenvisninger i henhold til innstillingen fra Stortingets kirke-, utdannings- og forskningskomitè om lov om universiteter og høgskoler. I ”valgreglene for valg  av de øverste styringsorganene ved Universitetet i Tromsø” er lovutkastets § 9-4 (2) innarbeidet som nytt punkt, med følgende ordlyd: 

”Dersom de midlertidig ansatte i undervisnings- og forskerstilling utgjør mer enn 25 % av de ansatte i undervisnings- og forskerstilling, skal denne gruppen velge ett av styremedlemmene fra de ansatte i undervisnings- og forskerstilling, jf. universitets- og høgskolelovens §  9-4 (2).” 

Det er også foretatt noen språkmessige endringer i valgreglene. 

For at valgreglene skal bli fullstendige og i samsvar med Universitetsstyrets vedtak om framtidig styrings- og ledelsesstruktur ved Universitetet i Tromsø, ber Universitetsdirektøren om at universitetsledelsen gis fullmakt til å foreta justeringer i valgreglene i samsvar med dette. 

Forslag til vedtak

1. Universitetsstyret godkjenner Universitetsdirektørens forslag til valgregler, både de som regulerer valg til sentrale styringsorgan og de som gjelder valg på avdelings- og instituttnivå.

2. Universitetsstyret gir universitetsledelsen fullmakt til å foreta endringer i valgreglene i samsvar med universitetsstyrets vedtak om framtidig styrings- og ledelsesstruktur

ved Universitetet i Tromsø.

Tromsø, 03.03.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

